Un centenar de professionals participen en la Jornada Interdisciplinària sobre Violència de Gènere
12 de Noviembre de 2015

Carcaixent

Ahir es va celebrar a Carcaixent, a l’auditori de les Dominiques, la I Jornada Intersciplinària en matèria de violència de gènere. Durant tot el matí professionals dels àmbits social, educatiu, judicial i de les forces de seguretat de diferents institucions i localitats, van reflexionar al voltant dels mecanismes de prevenció i intervenció d’aquesta problemàtica. L’objectiu de la jornada era compartir i treballar en protocols d’actuació i intervenció conjunts per ajudar a millorar l’assistència a les víctimes i, sobretot, millorar la prevenció i detecció dels possibles  casos de violència masclista, un dels principals problemes amb què es troben hui en dia els professionals.

La jornada va ser inaugurada per l’alcalde de Carcaixent, Paco Salom, qui va voler remarcar que, tot i que hi han motius per a ser pessimistes en el tema, no s'ha de tindre una actitud passiva sinó que cal implicar  tota la societat en el problema de la violència de gènere. També va explicar que s’estan posant tots els mitjans institucionals per a acabar amb aquesta xacra i que continuaran invertint-se fins que s’arribe a eradicar completament. En la mateixa línia, la regidora de Benestar Social, Teresa Oliver, va voler incidir que l’abordament de la violència de gènere és una prioritat política de primer ordre i que en Carcaixent ja s’hi està treballant activament i de manera interdisciplinària, com així ho demostra la jornada celebrada ahir.

Al llarg del matí es va abordar quines són les principals problemàtiques amb què es troben els professionals a l'hora de tractar les víctimes de violència de gènere. Una de les principals conclusions que es van traure és que cal una major coordinació entre els diferents agents que intervenen davant d’una problemàtica de violència de gènere, a través de protocols i taules específiques de treball i, també, amb formació específica sobre la matèria. Així mateix, es va reflexionar al voltant de la prevenció i la sensibilització social del problema i de la necessitat de focalitzar l’atenció als menors també com a víctimes de les situacions de violència que es viuen al domicili. Respecte als maltractadors, es va fer evident que cal canviar el model d’intervenció específica, canvi que pretén portar-se a terme des de la Regidoria de Benestar Social amb la introducció de la figura dels mediadors.